รัฐบาลไทย-ข่าวทำเนียบรัฐบาล-กรมสรรพากรคว้า ๖ รางวัลชนะเลิศเพชรวายุภักษ์ ครั้งที่ ๘
วันพฤหัสบดีที่ 2 ธันวาคม 2564
กรมสรรพากรคว้า ๖ รางวัลชนะเลิศเพชรวายุภักษ์ ครั้งที่ ๘
เมื่อวันที่ ๑ ธ.ค.๒๕๖๔ กรมสรรพากรรับรางวัลชนะเลิศเพชรวายุภักษ์ ครั้งที่ ๘ จากกระทรวงการคลัง ซึ่งได้รับเกียรติจากนายอาคม เติมพิทยาไพสิฐ รมว.คลัง นายสันติ พร้อมพัฒน์ รมช.คลัง และนายกฤษฎา จีนะวิจารณะ ปลัด ก.คลัง เป็นผู้มอบรางวัล ณ ทรู ดิจิทัล พาร์ค
ดร.เอกนิติ นิติทัณฑ์ประภาศ อธิบดีกรมสรรพากร เปิดเผยว่า “การประกวดรางวัลเพชรวายุภักษ์ เป็นการส่งเสริม กระตุ้น และสร้างแรงจูงใจให้หน่วยงานและบุคลากร ในสังกัดกระทรวงการคลัง เกิดความตื่นตัวในการพัฒนานวัตกรรม ปรับปรุงคุณภาพกระบวนการทํางานภายในหน่วยงานให้มีประสิทธิภาพมากขึ้น สร้างสรรค์ผลิตภัณฑ์หรือรูปแบบการให้บริการใหม่ที่เป็นประโยชน์ต่อหน่วยงานและประชาชน ภายใต้ภารกิจหลักตามยุทธศาสตร์ของกระทรวงการคลังอย่างต่อเนื่อง
ในปีนี้ กรมสรรพากรคว้ารางวัลชนะเลิศ จํานวน ๖ ผลงาน โดยมีรายละเอียด ดังนี้
• รางวัลระดับกรมหรือเทียบเท่า
๑. ประเภทผลงานนวัตกรรมกระบวนการทํางานใหม่ รางวัลชนะเลิศระดับ Diamond จากผลงาน D-Section ๑๒ ระบบออกคําสั่งตามมาตรา ๑๒ แห่งประมวลรัษฎากร ระบบการ Transform กระบวนการเร่งรัดภาษีอากรค้างจากกระดาษเป็นรูปแบบอิเล็กทรอนิกส์ทําให้เจ้าหน้าที่เร่งรัดภาษีอากรค้าง ตามมาตรา ๑๒ แห่งประมวลรัษฎากร สามารถปฏิบัติงานได้รวดเร็วยิ่งขึ้น
๒. ประเภทผลงานนวัตกรรมผลิตภัณฑ์หรือบริการใหม่ รางวัลชนะเลิศระดับ Gold จากผลงานระบบการคืนภาษีมูลค่าเพิ่มให้นักท่องเที่ยว (Application Thailand VRT) ด้วยเทคโนโลยี Blockchain ระบบการคืนเงินภาษีสําหรับนักท่องเที่ยวชาวต่างชาติผ่าน Mobile Application Thailand VRT ด้วยเทคโนโลยี Blockchain เป็นแห่งแรกของโลก โดยเชื่อมต่อข้อมูลของหน่วยงานภาครัฐ และเอกชน ด้วยแนวคิดยึดนักท่องเที่ยวเป็นศูนย์กลาง เพื่อให้บริการคืนเงินภาษีมูลค่าเพิ่มสําหรับนักท่องเที่ยว ถูกต้อง และรวดเร็ว ช่วยกระตุ้นการจับจ่ายใช้สอยซื้อสินค้าให้เพิ่มขึ้น ส่งเสริมเศรษฐกิจไทยให้เติบโตต่อเนื่อง และลดการใช้กระดาษ สร้างความมั่นใจให้ทุกฝ่ายที่เข้ามาเชื่อมโยงข้อมูลกันในระบบรู้สึกปลอดภัย
๓. ประเภทผลงานขยายผลต่อยอดนวัตกรรม รางวัลชนะเลิศระดับ Silver จากผลงานจัดเตรียมแบบภาษี (ภ.ง.ด.๙๑) ด้วยเทคโนโลยี Open API ระบบงานที่เปิดโอกาสให้เอกชนเข้ามามีส่วนร่วมในการเชื่อมโยงระบบกับกรมสรรพากร ซึ่งจะช่วยให้เกิดความคล่องตัวในการยื่นแบบและชําระภาษีผ่านระบบออนไลน์มากขึ้น ทําให้การยื่นแบบและเสียภาษีเป็นเรื่องง่าย
• รางวัลระดับสํานัก กอง หรือเทียบเท่า
๑. ประเภทผลงานนวัตกรรม รางวัลชนะเลิศระดับ Diamond จากผลงาน e-Stamp Duty ระบบการชําระอากรแสตมป์เป็นตัวเงินผ่านระบบเครือข่ายอินเทอร์เน็ต สําหรับตราสารอิเล็กทรอนิกส์ ช่วยเพิ่มความสะดวกและเป็นการสนับสนุนนโยบาย National e-Payment ของรัฐบาล ซึ่งจะช่วยลดขั้นตอนและระยะเวลาในการเสียภาษี เป็นการส่งเสริมธุรกิจให้มีความคล่องตัวยิ่งขึ้น
๒. ประเภทผลงานขยายผลต่อยอดนวัตกรรม รางวัลชนะเลิศระดับ Silver จากผลงานระบบบริหารจัดการสํานักงาน Green Office ผลงานข้างต้นประกอบด้วย ๓ ระบบ ได้แก่ ๑) ระบบบริหารจัดการเปลี่ยนแปลง ภ.พ.๐๙ ๒) ระบบบริหารจัดการข้อมูล Newbalance และ ๓) ระบบหนังสือร้องเรียน ทําให้ทราบการทํางานทุกขั้นตอนติดตามงานได้สะดวกรวดเร็ว เชื่อมต่อการทํางานกับ LINE Application แจ้งสถานะงานเพื่อให้การปฏิบัติงานของเจ้าหน้าที่เป็นไปอย่างมีประสิทธิภาพและประสิทธิผล
• รางวัลประเภทคณะบุคคล
๑. ประเภทแนวคิดผลิตภัณฑ์หรือบริการใหม่ รางวัลชนะเลิศระดับ Silver จากผลงาน My Tax Checker System ระบบจัดการหนี้ภาษีอากร ระบบอํานวยความสะดวกให้ผู้เสียภาษีที่มีหนี้ภาษีอากรค้าง จัดการชําระหนี้ภาษีอากรได้ด้วยตนเองโดยไม่ต้องมาพบเจ้าหน้าที่ เพิ่มช่องทางในการจ่ายเงินผ่านช่องทางอิเล็กทรอนิกส์ของธนาคาร อันช่วยลดค่าใช้จ่ายและเวลาในการชําระหนี้ภาษีอากร รวมถึงลดต้นทุนในการจัดเก็บภาษี”
ดร.เอกนิติ นิติทัณฑ์ประภาศ อธิบดีกรมสรรพากร กล่าวโดยสรุปว่า “รางวัลเพชรวายุภักษ์นับเป็นรางวัลอันทรงเกียรติ สร้างความภาคภูมิใจ และเป็นกําลังใจให้กับผู้พัฒนาผลงานด้านนวัตกรรมในการสร้างสรรค์นวัตกรรม ซึ่งในปีงบประมาณ ๒๕๖๔ กรมสรรพากรได้รับรางวัลจากองค์กรชั้นนําต่าง ๆ รวมทั้งสิ้น ๑๒ รางวัล ประกอบด้วย รางวัลเลิศรัฐยอดเยี่ยม และรางวัลเลิศรัฐสาขาต่างๆ จากคณะกรรมการพัฒนาระบบราชการ (ก.พ.ร.) รวม ๘ รางวัล รางวัล Thailand Digital Transformation Award ๒๐๒๑ รางวัลรัฐบาลดิจิทัล และรางวัลองค์กรต้นแบบด้านสิทธิมนุษย์ (ภาครัฐ) ประจําปี ๒๕๖๔ จึงเป็นเครื่องยืนยันถึงความสําเร็จ แสดงให้เห็นถึงความมุ่งมั่นตั้งใจ ในการพัฒนาและปรับปรุงคุณภาพกระบวนงานการทํางาน เพื่อสร้างสรรค์บริการที่ดีและมีประสิทธิภาพยิ่งขึ้นให้กับพี่น้องประชาชน โดยการนําเทคโนโลยีดิจิทัลมาปรับใช้กับนวัตกรรมกระบวนการทํางานใหม่ ๆ มาใช้ในการพัฒนาต่อยอด จนทําให้เกิดรูปแบบการให้บริการ ที่ง่าย สะดวก และรวดเร็ว แก่พี่น้องประชาชน โดยนวัตกรรมต่าง ๆ เหล่านี้จะเป็นเครื่องมือสําคัญในการสร้างรายได้ และพัฒนาระบบเศรษฐกิจของประเทศให้เกิดความยั่งยืนสืบไป”
สอบถามข้อมูลเพิ่มเติมได้ที่สํานักงานสรรพากรทุกแห่งทั่วประเทศหรือศูนย์สารนิเทศสรรพากร (RD Intelligence Center) โทร.๑๑๖๑
กรมสรรพากร สํานักงานเลขานุการกรม
เลขที่ ๙๐ ซอยพหลโยธิน ๗ ถนนพหลโยธิน แขวงพญาไท เขตพญาไท กรุงเทพฯ ๑๐๔๐๐ โทร. ๐ ๒๒๗๒ ๙๕๒๙-๓๐ โทรสาร ๐ ๒๖๑๗ ๓๓๒๔
หรือศูนย์สารนิเทศสรรพากร ๑๑๖๑ (RD Intelligence Center)